Weinstein skuldig aan nóg ’n verkragtingHarvey Weinstein in Oktober 2022. (Foto: ETIENNE LAURENT / POOL / AFP) Harvey Weinstein is Maandag tydens ’n tweede verhoor skuldig bevind aan die verkragting en seksuele aanranding van nóg ’n vrou. Dié verkragting het in Februarie 2013 in ’n hotelkamer in Beverly Hills in Los Angeles plaasgevind. Die slagoffer is slegs bekend as Jane Doe 1. Die eens bekroonde rolprentvervaardiger word nou moontlik deur 24 jaar tronkstraf in die gesig gestaar benewens die vonnis wat hy reeds vir seksmisdade in New York opgelê is. Weinstein dien reeds 23 jaar tronkstraf uit nadat hy twee jaar gelede tydens sy eerste verhoor in New York skuldig bevind is aan verkragting en seksuele aanranding. Vier vroue het ná die aanvanklike skuldigbevinding in 2020 na vore gekom oor nóg beweerde verkragtings wat in Los Angeles plaasgevind het. Die jurie kon egter nie ná afloop van die tweede verhoor uitspraak lewer oor die bewerings wat Jennifer Siebel Newsom, die vrou van Kalifornië se goewerneur Gavin Newsom, gemaak het óf die bewerings van ’n vrou bekend as Jane Doe 2 nie. Weinstein is ook vrygespreek van seksuele aanranding teen ’n klaer bekend as Jane Doe 3. Harvey Weinstein in Oktober 2022. (Foto: ETIENNE LAURENT / POOL / AFP) Jane Doe 1 het Maandag gesê sy hoop Weinstein “sien nooit weer die buitekant van ’n tronksel nie. “Harvey Weinstein het daardie aand in 2013 vir altyd ’n deel van my vernietig en ek sal dit nooit terugkry nie.” Hoewel ’n jurie nie uitspraak kon lewer in haar saak teen Weinstein nie, het Siebel Newsom die uitspraak in die saak van Jane Doe 1 verwelkom. “Harvey Weinstein sal nooit ’n ander vrou kan verkrag nie. Hy sal die res van sy lewe agter tralies deurbring waar hy hoort. Harvey Weinstein is ’n reeksoortreder en wat hy gedoen het, was verkragting,” sê Siebel Newsom. “Weinstein se prokureurs het tydens die verhoor seksisme, vrouehaat en boelietaktiek gebruik om ons slagoffers te intimideer, te verneder en belaglik te maak. Hierdie verhoor was ’n skerp herinnering dat ons as ’n samelewing werk het om te doen.” Meer as 80 vroue het Weinstein al van seksuele wangedrag beskuldig wat dekades lank geduur het, onder wie die bekende aktrises Gwyneth Paltrow, Uma Thurman en Salma Hayek. Die Oscar-bekroonde vervaardiger het nes in die eerste verhoor al die aanklagte teen hom tydens die tweede verhoor ontken.